b'\n_START_ARTICLE_\n7,62\xc3\x9725 mm Tokarev\n_START_PARAGRAPH_\n7,62\xc3\x9725\xc2\xa0mm Tokarev\xc2\xa0\xe2\x80\x93 butelio formos tarybinis pistoleto \xc5\xa1ovinys, pla\xc4\x8diai naudotas Taryb\xc5\xb3 S\xc4\x85jungoje, jos s\xc4\x85junginink\xc4\x97se, Kinijoje, Pakistane. Naudotas pistolete TT-33 ir pistoletuose-kulkosvaid\xc5\xbeiuose (PPD, PP\xc5\xa0, PPS).\n_START_SECTION_\nIstorija\n_START_PARAGRAPH_\n\xc5\xa0ovinys 7,62\xc3\x9725\xc2\xa0mm Tokarev buvo pirmasis TSRS ginkluot\xc4\x97n priimtas pistolet\xc5\xb3 \xc5\xa1ovinys. Jis sukurtas modifikavus 7,63\xc3\x9725 mm Mauser (skirt\xc4\x85 pistoletui Mauser C96), o \xc5\xa1is sukurtas i\xc5\xa1 1893\xc2\xa0m. \xc5\xa1ovinio 7,65\xc3\x9725 mm Borchardt._NEWLINE_1929\xc2\xa0m. Artilerijos komitetas pasi\xc5\xabl\xc4\x97 kurti savus pistoletus, naudojant 7,63\xc3\x9725\xc2\xa0mm Mauser \xc5\xa1ovinius. V\xc4\x97liau numatyta kurti ir atitinkamus pistoletus-kulkosvaid\xc5\xbeius._NEWLINE_1930\xc2\xa0m. buvo atlikti moksliniai ir bandomieji konstrukciniai tyrimai, parenkant \xc5\xa1ovin\xc4\xaf naujai kuriamam tarybiniam savitaisiui pistoletui, kuri\xc5\xb3 metu ir buvo parinktas 7,62\xc3\x9725\xc2\xa0mm kalibro \xc5\xa1ovinys. Tai galingo 7,63\xc3\x9725\xc2\xa0mm Mauser \xc5\xa1ovinio, kuris Taryb\xc5\xb3 S\xc4\x85jungoje pasirod\xc4\x97 Pilietinio karo metais kartu su pistoletu Mauser C96, variantas. Mauzerio \xc5\xa1ovini\xc5\xb3 gamybai i\xc5\xa1 Vokietijos kompanijos DWM buvo oficialiai nupirkta licencija._NEWLINE_Naujajam pistoleto \xc5\xa1oviniui buvo oficialiai suteiktas pavadinimas \xe2\x80\x9e1930\xc2\xa0m. pavyzd\xc5\xbeio 7,62\xc2\xa0mm pistoleto \xc5\xa1ovinys\xe2\x80\x9c (rus. 7,62-\xd0\xbc\xd0\xbc \xd0\xbf\xd0\xb8\xd1\x81\xd1\x82\xd0\xbe\xd0\xbb\xd0\xb5\xd1\x82\xd0\xbd\xd1\x8b\xd0\xb9 \xd0\xbf\xd0\xb0\xd1\x82\xd1\x80\xd0\xbe\xd0\xbd \xd0\xbe\xd0\xb1\xd1\x80. 1930 \xd0\xb3\xd0\xbe\xd0\xb4\xd0\xb0). Kai kuriuose \xc5\xa1altiniuose, pvz., pistoleto kulkosvaid\xc5\xbeio PPD vadove, \xc5\xa1ovinys vadintas \xe2\x80\x9e7,62\xc2\xa0mm kalibro mauzerio \xc5\xa1oviniu\xe2\x80\x9c (rus. \xd0\xbf\xd0\xb0\xd1\x82\xd1\x80\xd0\xbe\xd0\xbd \xd0\xbc\xd0\xb0\xd1\x83\xd0\xb7\xd0\xb5\xd1\x80\xd0\xb0 \xd0\xba\xd0\xb0\xd0\xbb\xd0\xb8\xd0\xb1\xd1\x80\xd0\xb0 7,62 \xd0\xbc\xd0\xbc)._NEWLINE_Teigiama, kad d\xc4\x97l didelio galingumo, l\xc4\x97k\xc5\xa1tos trajektorijos ir kai kuri\xc5\xb3 kit\xc5\xb3 ypatum\xc5\xb3 \xc5\xa1is \xc5\xa1ovinys yra optimalus naudoti pistoletuose kulkosvaid\xc5\xbeiuose. Dar neseniai Rusijoje buvo planuojama \xc5\xa1\xc4\xaf \xc5\xa1ovin\xc4\xaf v\xc4\x97l priimti \xc4\xaf ginkluot\xc4\x99 ir naudoti Vidaus reikal\xc5\xb3 ministerijos daliniuose. \xc5\xa0is \xc5\xa1ovinys tur\xc4\x97jo pakeisti miesto s\xc4\x85lygomis pavojingus 5,45x39 mm automat\xc5\xb3 \xc5\xa1ovinius (kurie naudojami, pvz., tokiuose ginkluose, kaip AKS-74U). Buvo sukurti \xc5\xa1iuolaikini\xc5\xb3 pistolet\xc5\xb3-kulkosvaid\xc5\xbei\xc5\xb3 (pvz., Bizon) variantai 7,62\xc3\x9725\xc2\xa0mm Tokarev \xc5\xa1oviniui. Buvo galvota milicij\xc4\x85 apginkluoti tokiais ginklais, kaip pistoletai-kulkosvaid\xc5\xbeiai PPS, kurie pasen\xc4\x99 kaip armijos ginklai, bet tinkami kaip policijos ginklai. Ta\xc4\x8diau \xc5\xa1ie planai liko ne\xc4\xafgyvendinti, o ginkluot\xc4\x97n pri\xc4\x97m\xc4\x97 galingiausi\xc4\x85 9\xc2\xa0mm Luger \xc5\xa1ovinio variant\xc4\x85.'